ไฟเขียวประกันราคาข้าวรอบ 2 ซื้อใจชาวนาเพิ่มราคาข้าวหอมปทุม
โพสต์ทูเดย์-กขช. ไฟเขียวประกันราคาข้าวรอบ 2 เริ่มม.ค. ซื้อใจชาวนาเพิ่มราคาประกันข้าวปทุมตันละพันบาท และเพิ่มสิทธิ์ข้าวเข้าโครงการเป็น 30 ตัน
15 ธ.ค. 2552

โพสต์ทูเดย์-กขช. ไฟเขียวประกันราคาข้าวรอบ 2 เริ่มม.ค. ซื้อใจชาวนาเพิ่มราคาประกันข้าวปทุมตันละพันบาท และเพิ่มสิทธิ์ข้าวเข้าโครงการเป็น 30 ตัน
นายยรรยง พวงราช ปลัดกระทรวงพาณิชย์ เปิดเผยว่า ที่ประชุมคณะกรรมการนโยบายข้าวแห่งชาติ(กขช.) เห็นชอบให้ดำเนินโครงการประกันรายได้เกษตรกรรอบ 2 ตั้งแต่เดือนม.ค.-ก.ค. 2553 โดยให้เพิ่มราคาประกันข้าวเปลือกปทุมธานีอีกตันละ 1,000 บาท จาก 1 หมื่นบาท เป็น 1.1 หมื่นบาท และให้เพิ่มสิทธินำข้าวเปลือกเข้าโครงการจากรายละ 25 ตัน เป็น 30 ตัน  
นอกจากนี้ ยังมอบหมายให้กรมการค้าต่างประเทศ ไปจัดทำแผนงานและรูปแบบการระบายข้าวในสต๊อกรัฐบาล ทั้งรูปแบบเจรจารัฐต่อรัฐ(จีทูจี) ขายในตลาดสินค้าเกษตรล่วงหน้า(เอเฟท) และเปิดประมูลทั่วไป  
สำหรับราคาอ้างอิงข้าวตามโครงการประกันรายได้เกษตรกรที่จะใช้ระหว่างวันที่ 16-31 ธ.ค. ราคาอ้างอิงปรับขึ้นทุกรายการและส่วนใหญ่ราคาสูงกว่าราคาประกันรายได้ทำให้ไม่ต้องจ่ายชดเชย ยกเว้น ข้าวหอมมะลิยังต้องจ่ายชดเชยตันละ 405 บาท โดยราคาอ้างอิงข้าว ข้าวเปลือกเจ้า 5% อยู่ที่ตันละ 10,212 บาท ราคาประกันตันละ 1 หมื่นบาท 
ทั้งนี้ ข้าวเปลือกปทุมธานีราคาอ้างอิงตันละ  12,072 บาท ราคาประกัน 1 หมื่นบาท ข้าวเปลือกเหนียวราคาอ้างอิงตันละ 11,533 บาท ราคาประกัน 9,500 บาท ข้าวเปลือกหอมมะลิราคาอ้างอิงตันละ 14,895 บาท ราคาประกัน 1.53 หมื่นบาท ข้าวเปลือกหอมจังหวัดราคาอ้างอิงตันละ 14,503 บาท ราคาประกัน 1.43 หมื่นบาท ส่วนราคาอ้างอิงข้าวเปลือกอายุสั้น (ต่ำกว่า 100วัน) ข้าวเปลือก 10% ตันละ 10,012 บาท ข้าวเปลือก 25% ตันละ 9,612 บาท
นายชูเกียรติ โอภาสวงศ์ นายกสมาคมผู้ส่งออกข้าวไทย กล่าวว่า ไม่เห็นด้วยที่รัฐบาลจะเพิ่มราคาประกันข้าวปทุมธานี เพราะเป็นการส่งสัญญาณที่ผิด ที่จะทำให้ชาวนาหันไปปลูกข้าวปทุมฯแทนข้าวเจ้า เพราะเห็นว่าราคาดีกว่า จะกระทบต่อตลาดข้าวเจ้าที่ยังเป็นตลาดใหญ่